रांची. ‘महामहिम राज्यपाल’ को अब ‘राज्यपाल जी’ कहा जाएगा। झारखंड राजभवन ने नई प्रोटोकॉल व्यवस्था को मंजूरी दे दी है। यह व्यवस्था तत्काल प्रभाव से लागू हो गई है। राज्यपाल के प्रधान सचिव एनएन सिन्हा ने कैबिनेट सचिव जेबी तुबिद को नई प्रोटोकॉल व्यवस्था की जानकारी दी। इसके बाद मंत्रिमंडल समन्वय विभाग की ओर से इस संबंध में राज्य के सभी विभागीय सचिवों, जिलों के डीसी और विभागाध्यक्षों को निर्देश जारी किया गया। इसमें प्रोटोकॉल का दृढ़तापूर्वक पालन करने का निर्देश दिया गया है।
ये हुए बदलाव
-राज्य में आयोजित होने वाले कार्यक्रमों के दौरान महामहिम शब्द का प्रयोग नहीं होगा।
-महामहिम के स्थान पर ‘राज्यपाल महोदय’ शब्द का प्रयोग होगा।
-राज्यपाल के पदनाम के पूर्व ‘माननीय शब्द’ का प्रयोग किया जाएगा।
-फाइलों में महामहिम राज्यपाल की जगह ‘राज्यपाल जी’ का प्रयोग किया जाएगा।
इसलिए हुआ बदलाव
राष्ट्रपति प्रणब मुखर्जी के झारखंड दौरे से पहले राज्यपाल डॉ. सैयद अहमद की ओर से अपने नाम के आगे महामहिम शब्द के इस्तेमाल पर राष्ट्रपति भवन से परामर्श मांगा गया था। मगर वहां से कोई निर्देश नहीं आया। इसके बाद राष्ट्रपति के दौरे के दौरान राज्यपाल ने कभी अपने नाम के आगे महामहिम का इस्तेमाल नहीं किया।
राष्ट्रपति के विभिन्न कार्यक्रमों के लिए छपवाए गए निमंत्रण पत्रों में कहीं माननीय राज्यपाल डॉ.सैयद अहमद तो कहीं डॉ. सैयद अहमद, गवर्नर ऑफ झारखंड का उपयोग किया गया। और अब राजभवन ने नई प्रोटोकॉल व्यवस्था को मंजूरी दे दी। गौरतलब है कि प्रणब मुखर्जी ने राष्ट्रपति बनते ही अपने नाम के आगे से महामहिम या हिज एक्सीलेंसी शब्द का उपयोग नहीं करने का निर्देश दिया था। इसके बाद से मुखर्जी के नाम के आगे से ऐसे शब्द हटा दिए गए।
hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva